Jens Jørgen Hansen

Adjunkt

Cand. mag., Ph.d., Syddansk Universitet

Jens Jørgen Hansen er adjunkt i webkommunikation ved Institut for Fagsprog, Kommunikation og Informationsvidenskab, Syddansk Universitet. Jens har igennem en årrække forsket i digitale læremidler og e-læring. ELYK-projektet er et samarbejde mellem UC Sjælland, Roskilde Universitet, Syddansk Universitet og UC Syddanmark, hvor Jens tidligere har været ansat som videncenterleder og chefkonsulent.

Abstract

Artiklen belyser de udfordringer og muligheder som uddannelsesinstitutioner og undervisere har i forhold til at håndtere og integrere e-læring. E-læring belyses ud fra tre niveauer: som e-lærings-paradigmer, som didaktiske modeller og som didaktiske værktøjer. Som e-lærings-paradigme kan e-læring beskrives som del af en uddannelsesorganisations udviklingsstrategi. Som didaktisk model kan e-læring beskrives som didaktiske refleksions- og handleredskaber til at planlægge undervisning med. Som didaktiske værktøjer kan e-læring beskrives som metodiske redskaber til at facilitere undervisnings- og læringsaktiviteter med. De tre e-læringstyper beskrives på grundlag af NetAu-casen, et netbaseret e-læringsforløb i en akademiuddannelse. Casen indgår i ELYK-projektet og beskrives på grundlag af forskningstraditionen for Design Based Research. Artiklen eksemplificerer således også, hvordan man kan benytte forskningsprincipperne og metoderne i Design Based Research til konkret vidensproduktion.